ESUADZE 18
Ebɛn Mboa na Yɛdze Ma Hɛn Nuanom a Wɔwɔ Ahohia Mu?
Sɛ atoyerɛnkyɛm bi si a, Jehovah Adasefo yɛ ntsɛm yɛ nhyehyɛɛ dze mboa kɛma hɔn nuanom a hɔnho akã no. Dɛm mbɔdzembɔ yi kyerɛ ɔdɔ mapã a yɛwɔ ma hɛnho. (John 13:34, 35; 1 John 3:17, 18) Akwan ahorow bɛn na yɛfa do boa?
Yeyi ntoboa. Wɔ tsetseberdo aber a ɔkɔm kɛse bi sii wɔ Judea no, Christianfo a wɔwɔ Antioch no yii ntoboa dze kɔboaa hɔn nuanom Christianfo a wɔwɔ Judea no. (Ndwuma 11:27-30) Dɛmara na hɛn so, sɛ yɛtse dɛ hɛn nuanom bi a wɔwɔ wiadze ne fã bi ruhu amandze a, yeyi ntoboa wɔ hɛn asafo no mu dze kɔboa hɔn ma hɔn nsa kã hɔn asetsena mu ehiadze.
Yɛdze asetsena mu ndzɛmba a wohia ma hɔn. Asafo mu mpanyimfo a wɔwɔ beebi a atoyerɛnkyɛm esi no hwehwɛ dɛ wobohu beebi a asafo no munyi biara wɔ, na wɔhwɛ dɛ biribiara nnyɛɛ hɔn. Atoyerɛnkyɛm ber mu mboakuw bi botum ahwɛ ma hɔn nsa akã edziban, nsu pa, ntar, beebi a wɔbɛda nye eduyɛ. Adasefo pii a wɔwɔ nyimdzee ahorow tu hɔnho kyɛ, bɔ hɔnankasa hɔnho kaw kɔboa hɔn a wɔakɔ ahohia mu no. Wokesiesie efiefi nye Ahendzi Asa ahorow a asɛɛsɛɛ no. Koryɛ a ɔwɔ hɛn ntamu dɛ ahyehyɛdze no, nye suahũ a yenya aber a yɛnye hɛn nuanom bɔ mu yɛ edwuma no ma yetum yɛ ahoboa ntsɛmara dze mboa kɛma hɛn nuanom aber a atoyerɛnkyɛm bi esi no. Ɔwɔ mu dɛ yɛboa “hɔn a wɔyɛ gyedzi fifo no” dze, naaso sɛ ɔbɛyɛ yie a yɛboa afofor ɔmmfa ho ɔsom kor a wɔwɔ mu no.
Yefi Kyerɛwnsɛm no mu kyekye hɔn werɛ na yɛboa hɔn ma wogyina hɔn ayawdzi ano. Hɔn a atoyerɛnkyɛm ato hɔn no hia awerɛkyekyer paa. Wɔ mber a ɔtse dɛm mu no, yenya dzenhyɛ fi Jehovah, “awerɛkyekyer nyina Nyankopɔn” no hɔ. (2 Corinthfo 1:3, 4) Yefi enyigye mu kã Bible mu anohoba ahorow no ho asɛm kyerɛ hɔn a wɔahaw no. Yɛma wonya awerɛhyɛmu dɛ ɔnnkɛkyɛr na Nyankopɔn Ahendzi no ama esian ahorow a ɔma nyimpa hu amandze na wodzi yaw no nyinara abɔ adze.
Ɔyɛ dɛn ntsi na Jehovah Adasefo tum dze mboa kɛma ntsɛmara aber a atoyerɛnkyɛm bi esi no?
Kyerɛwnsɛm no mu awerɛkyekyesɛm bɛn na yebotum nye hɔn a wonyaa hɔn tsir dzidzii mu wɔ esian no mu no akyɛ?
ewe_Latn twi_Latn twi_Latn twi_Latn twi_Latn twi_Latn twi_Latn twi_Latn